Uisge 2015 -viskimessujen järjestäjät ovat keskeyttäneet viskien maistelulipukkeiden myynnin viranomaisten pyynnöstä.

– Näin ymmärsin, että maistelutapahtumien ennakkomyynnit pitää sulkea, sanoo messuja puuhaava Mika Jansson Uudelle Suomelle.

– Tässä vaiheessa meillä on keskustelut viranomaisten kanssa auki. Koitamme selvittää ensiksi, mitä he tarkalleen haluavat ja mitä toimenpiteitä pitää tehdä. En pysty asiaa sen tarkemmin kommentoimaan.

Jansson kertoo, että järjestelyvastuu on ulkoistettu kahdelle yritykselle, eikä hän ole vielä tarkkaan perillä viranomaisten vaatimuksista. Maistelulippujen myynti on kuitenkin keskeytetty, mistä tiedotettiin messuvieraille.

– On ollut paljon käsitystä, että viime syksynä jotenkin kaikki asiat muuttuivat viskigaten myötä. Mutta väkeviä alkoholijuomia koskeva laki on edelleen voimassa, eikä se ole miksikään muuttunut, vaikka näin kuvitellaan useasti, Jansson sanoo.

Etelä-Suomen aluehallintovirastosta (Avi) vahvistetaan Uudelle Suomelle, että myynti on pyydetty lopettamaan. Virasto täsmentää, että järjestäjää on pyydetty ajamaan alas verkkosivu, jonka kautta myydään tasting-lippuja. Sivuilla kerrotaan tarkat tuotetiedot ja hinnat. Sivu tulkitaan laittomaksi väkevien alkoholijuomien mainostamiseksi.

Alkoholilain mainontaa koskevaan lukuun on kuitenkin kirjattu poikkeus, jonka mukaan verkossa voidaan julkaista vähittäismyyntihinnasto, jossa tuotetiedot esitetään yhdenmukaisella tavalla. Avin tulkinnan mukaan tämä poikkeus koskee vain Alkoa.

Jansson ei viitsi viranomaisia syytellä.

– En ole tässä erityisen vihainen tai syyttele viranomaisia. He tekevät vain töitä sen mukaan mitä on säädetty, Jansson toteaa.